# Verdensmål: Landsdækkende projekt vil skabe håb

Kender du det? Endnu en nyhed ude fra verden, hvor tingene går skidt. Fx at klimaet bare bliver varmere og varmere, at krigene bliver værre og værre. Følelsen af, at det hele nok alligevel ikke nytter noget? Får begreber som ”Verdensmål” dig til at se tomt foran dig med et slukket udtryk i ansigtet? Så er du næppe den eneste.

Nu skal et nyt landsdækkende projekt prøve at vende det hele lidt på hovedet. Fortælle de i medierne ofte glemte succeshistorier. Give håb. Men ikke kun det. Også give flere bud på, hvad den enkelte kan gøre. Uden dog at miste journalistikkens kritiske blik.

Det er Radio Mælkebøtten der lægger studie til mens projektets tovholder er journalist Jan Simmen. Han har blandt andet været chef for Europas største radiosamarbejde, Euranet og Euranet-Plus. Et projekt som er delvist finansieret af EU. Netop EU er også dem der har sørget for pengene den her gang, mens det er CISU, der har udvalgt de værdige projekter

Radio spiller en central rolle i projektet her. Der er planlagt ti udsendelser samt artikler, der hver især fortæller en ny historie. Fra Lapland i nord, Karagwee i Afrika og til Yemens blodige slagmarker. En enkelt historie vil endda inddrage en dansk friskole. Selv om udsendelserne vil fortælle meget forskellige historier, så er der dog én tydelig rød tråd igennem det hele, nemlig FN’s 17 Verdensmål. I den første udsendelse medvirker FN’s tidligere chef for Generalforsamlingen Mogens Løkketoft.

## Lidt indviklet men effektiv

Projektet, der heder ”Stemmer fra Verdensmålene”, er dog langt fra kun et radioprojekt. Filosofien bag er lidt ligesom talemåden om ”mange bække små, giver store å”. Det bruger mange forskellige platforme og metoder. Mens radioudsendelserne bliver sendt ud igennem et netværk af over 100 reklamefrie radioer med sammenlagt over 150.000 lyttere, så vil det være muligt at podcaste udsendelserne fra både Facebook, YouTube, hjemmesiden stemmerfraverden.dk , hente det på en lang række podcast-apps og podcastsider, som fx soundcloud. Det vil naturligvis være gratis at bruge for alle danskere, ikke mindst skolerne, som er et af projektets målgrupper.

* Jeg er godt klar over, at mange ikke mindst i kommunikationsbranchen hænger lidt fast i den der tanke om, at man bruger et medie, eller én platform. I bedste fald supplerer man en artikel på nettet med et Facebook opslag. Men vi har tidligere lavet oplysningsprojekter for både Folketinget, Europanævnet og Folkeoplysningen, og det er de erfaringer vi bygger projektet på. Ved at bruge mange forskellige platforme med hver deres definerede målgrupper, så opnår vi simpelthen en langt større effekt, fortæller Jan Simmen.
* Det gælder ikke kun om at nå ud til så mange som muligt, men at nå lytterne, læserne og debattørerne på den rigtige måde. Som nævnt skulle vi dels fortælle de glemte positive historier, men vil også gerne have, at danskerne selv deltager med forslag til løsninger. Så inddragelse er en vigtig del af projektet.

Projektet forventes afsluttet engang til april næste år.

*Pressekontakt: Jan Simmen, tlf 22 130714 mail@freelance-danmark.dk*

Til fakta boks:

### **Verdensmål helt kort**

**FN** vil igennem **17 mål** sætte fokus på klodens største problemer. De mål er kaldet Verdensmål.  
  
**Målet er** blandt andet at **beskytte** Jorden imod klimaforandringer, øge bæredygtige løsninger, reducere ulighed, sikre sundhed til alle og en lang række andre mål, **der simpelthen prøver at gøre verden til et bedre sted for alle**.